Boere-paartjie wil nie wag, trou sommer op Facebook | Netwerk24
Deur Alet van der Walt 09 April 2020 05:31
Gert en Felicity Harmzen gaan hul wittebrood op die familieplaas buite Bothaville deurbring.Foto: Verskaf
Gert Harmzen, 'n boer van Bothaville, sê hy en Felicity Swanepoel het al 'n jaar gelede hul troue vir 4 April beplan.
"Toe die eerste maatreëls ingestel is, moes ons die gastelys verkort van 170 gaste tot 90," sê Harmzen.
Maar net 'n week later is die huidige streng beperkings ingestel en was 'n troue met enige gaste van die baan.
Net Harmzen se ouers, Christa en Herman, en sy suster, ook Christa, en dié se man, Franco, het die troue bygewoon.
Die troukar, 'n 1972 Ford Fairlane, het aan Gert se oupa, ook Gert, behoort.
"Ons twee het maar saam die 400 m van ons huis tot by my ouers se huis gery," sê Harmzen.
Sy suster het die troufoto's geneem.
Gert en Felicity Harmzen by die troukar, 'n 1972 Ford Fairlane, waarmee hulle saam 400 m gery het tot by die trouvenue. Foto: Verskaf
Harmzen sê hulle wou nie die troudatum verskuif nie omdat hulle 'n paar jaar gelede aan die begin van April mekaar herontmoet het en die datum dus vir hulle sentimentele waarde het.
Ds. Johan van Wyk van die Hervormde kerk in Roodepoort het die paartjie op Facebook Messenger op 'n skootrekenaar in die huwelik bevestig.
Felicity wou graag hê Van Wyk moes die huwelikseremonie behartig omdat hy 'n vriend van haar pa, Pieter, was.
Van Wyk het Pieter se begrafnisdiens 'n paar jaar gelede behartig.
Die seremonie self het Harmzen met sy selfoon regstreeks op Facebook uitgesaai sodat Felicity se ma, Hannetjie, en haar en Gert se susters en ander familielede dit kon volg.
"Dit was nie ons droom om só te trou nie, maar ons het vrede daarmee gemaak omdat ons nie langer wou wag nie, sê Harmzen.
Intussen hou die pasgetroudes hul wittebrood op die plaas en hoop hulle dat "wanneer alles verby is" hulle op 'n wittebrood na Crystal Springs in Mpumalanga kan gaan.